《长江潦水诗十二韵应制》
明代·吴伯宗

巴蜀已消雪，长江潦水浑。洪涛涵日月，巨浪浴乾坤。

回拥三山出，雄驱万马奔。大声如拔木，远势泻倾盆。

浩荡川原混，微茫岛屿蹲。漫漫连两岸，渺渺接千村。

毂转盘涡急，云蒸湿气屯。浮游多浴鹭，变化有溟鲲。

已足沾畴陇，还应赴海门。朝宗长不息，灌溉意常存。

惠泽流今古，阴阳顺晓昏。滔滔南国纪，永护九重尊。

作者简介：江西金溪人，名祏，以字行。洪武四年初开科，廷试第一。授礼部员外郎，与修《大明日历》。以不附胡惟庸，坐事谪居凤阳。上书论时政，因言惟庸专恣。帝得奏召还，命使安南。历官武英殿大学士，后坐事降检讨。十七年又坐事谪云南卒。有《南宫》、《使交》、《成均》、《玉堂》四集。